
1. INNLEDNING 
Dette rundskrivet opphever Rundskriv UDI 2001-061 OPA, som skal makuleres.

Rundskrivet omhandler vilkårene for å få arbeidstillatelse som au pair i henhold til utlendingsforskriften §§ 4a annet ledd bokstav b og 2. Rundskrivet gjelder for borgere utenfor EU- og EFTA-landene, og borgere fra de EU-landene som er underlagt overgangsreglene etter EØS-avtalen, dvs. Estland, Latvia, Litauen, Polen, Slovakia, Slovenia, Tsjekkia og Ungarn (se rundskrivets punkt 5.8). For borgere fra de øvrige EU-landene gjelder egne regler, jf forskriften kapittel 8.  

Dette rundskrivet trer i kraft fra utgivelsesdatoen, og det får ikke tilbakevirkende kraft. Rundskrivet gjelder følgelig bare for søknader fremmet etter utgivelsesdatoen.

Nytt i dette rundskrivet er at standardkontrakten for ansettelse av au pairer utarbeidet av Utlendingsdirektoratet (UDI) er oppdatert og gjøres obligatorisk. 

UDI har også utarbeidet et informasjonsskriv om au pairers og vertsfamiliers rettigheter og plikter. Det er et krav at dette underskrives av au pairen, vertsfamilien og eventuell formidlingsorganisasjon. Informasjonsskrivet er utgitt som vedlegg 2 til rundskrivet. 

Rundskrivet innfører en plikt for vertsfamilien til å betale for au pairens norskkurs under oppholdet i Norge. I tillegg er satsen for lommepenger/lønn oppjustert, jf rundskrivets vedlegg 3. 

Ordningen med opplisting av etablerte formidlingsorganisasjoner (tidligere vedlegg 2001-061V3) er ikke videreført. 

Ordlyden i kravet til vertsfamilienes nasjonalitet er endret for å samsvare mer med gjeldende praksis. 
2. HVA ER AU PAIRORDNINGEN?

2.1. Definisjon av ”au pair”
”Au pair” betyr ”på like fot”. Norge har sluttet seg til Europarådets europeiske avtale om ansettelse av ”au pair” av 24.11.1969, som definerer og standardiserer vilkårene for au pairplassering. Avtalens artikkel 2 definerer ”au pair(ansettelser)” som ”midlertidig opphold i familier, mot visse tjenesteytelser, av unge ut​lendinger som kommer for å øke sine språkkunnskaper og eventuelt fagkunn​skaper, og for gjennom et bedre kjenn​skap til mottakerlandet å utvide sin all​mennutdanning.” Tjenesteytelsene au pairen bidrar med kan bestå av lettere husarbeid og barnepass. 

2.2. Formålet med ordningen

Europarådets avtale fastslår at au pair verken tilhører kategorien studenter eller arbeidstakere, men til en spesiell kategori som har fellestrekk med begge disse kategoriene. Formålet med ordningen er kulturutveksling. Au pairen skal opparbeide seg kunnskap om mottakerlandet. Au pairoppholdet skal ikke primært omfatte arbeid, men ha et utdanningsmessig og et kulturelt formål. Dette søkes ivaretatt ved at au pairen bor og arbeider i en vertsfamilie som benytter norsk språk i dagliglivet og har god kunnskap om det norske samfunnet. Videre skal au pairens arbeidsdag være begrenset, og au pairen skal gis anledning til å delta på norskopplæring og i fritidsaktiviteter. Au pairen skal ikke være en hushjelp eller dagmamma.

Det anses ikke å være i strid med au pairordningens formål at au pairen i tillegg til at han/hun tilegner seg kunnskap om norsk språk og kultur, bidrar til å lære vertsfamiliens barn et fremmed språk. Det må imidlertid fremstå som sannsynlig at vertsfamilien vil kunne oppfylle au pairordningens øvrige hensyn. 

Det er hele tiden au pairens mulighet til å få utvidet sin kunnskap om norsk språk, kultur og samfunn som står sentralt. Vertsfamiliens behov for hjelp i hjemmet, ønske om språkopplæring av sin barn eller liknende, spiller en underordnet rolle.
3. VILKÅR FOR ARBEIDSTILLATELSE SOM AU PAIR 

3.1. Krav til au pairen

3.1.1. Alder

Det er et vilkår at au pairen må være mellom 18 år og 30 år. Dette betyr at au pairen på søknadstidspunktet må være fylt 18 år, og ikke være fylt 30 år.
3.1.2. Innvandringspolitiske hensyn

Innvandringspolitiske hensyn skal tillegges vekt, jf forskriften § 2 fjerde ledd. Dette innebærer at det i utgangspunktet er et vilkår for innvilgelse av tillatelse, at au pairen frivillig returnerer til sitt hjemland ved tillatelsens utløp. Utlendingsmyndighetene er pålagt å foreta en vurdering av au pairens returforutsetning, dvs. om det er sannsynlig at au pairen reiser hjem ved endt tillatelse.  

Det er videre et vilkår at søkerens formål med oppholdet er i overensstemmelse med den tillatelse det søkes om, jf forskriften § 2 fjerde ledd.

Dersom utlendingsmyndighetene på bakgrunn av foreliggende opplysninger om au pairen, sammenholdt med generell erfaring med visse landområder og søkergrupper, finner det sannsynlig at au pairen ikke vil returnere til sitt hjemland etter endt au pairopphold og/eller har et annet formål med å søke tillatelse enn å være au pair, skal søknaden avslås. 

Hvis au pairen har kompetanse som faglært/spesialist i forskriftens forstand, skal det likevel ikke tillegges vekt om han/hun etter endt opphold, har til hensikt å søke arbeidstillatelse som faglært/spesialist i medhold av forskriften § 3 annet ledd bokstav a. Se også punkt 5.2.2 for definisjon av ”faglært/spesialist”. Det vises for øvrig til UDIs Rundskriv 2006-01.

Det må ikke foreligge omstendigheter som vil gi grunn til å nekte au pairen adgang til Norge, opphold eller arbeid i medhold av andre regler i loven, jf utledningsloven § 8 første ledd nummer 3.

3.2. Krav til vertsfamilien

3.2.1. Definisjon av ”vertsfamilie”

Med ”vertsfamilie” menes ektepar, partnere eller samboere med eller uten barn, eller enslig forelder med barn. Enslige personer uten barn omfattes ikke av begrepet vertsfamilie. Det er et krav at enslige foreldre som hovedregel må ha minimum 50 prosent av den daglige omsorgen for barna. Omsorgsprosent må dokumenteres. 

3.2.2. Slektskap 

Det gis ikke tillatelse til å arbeide hos familie i rett opp- eller nedstigende linje, søsken, fetter/kusine, svoger/svigerinne eller onkel/tante. 

3.2.3. Formidling av norsk språk og samfunn
Vertsfamilien må ha god kjennskap til det norske samfunnet og i hovedsak benytte norsk språk i familiens dagligliv. Vertsfamilien må kommunisere med au pairen på norsk.

Arbeidstillatelse kan gis selv om en eller flere i vertsfamilien har utenlandsk opprinnelse eller statsborgerskap. Det er i all hovedsak opprinnelseslandet til vertsforeldrene som tillegges vekt. Svenske og danske borgere likestilles med norske borgere. 

Avgjørende i vurderingen av om tillatelse skal gis vil alltid være om au pairinstituttets formål vil bli ivaretatt. Au pairen må kunne få god kjennskap til norsk språk og dagligliv ved å bo i vertsfamilien. 

Som hovedregel kreves at vertsforeldrenes og au pairens opprinnelsesland er forskjellige.  

Etter en konkret vurdering kan tillatelse likevel gis selv om én av vertsforeldrenes opprinnelsesland er lik au pairens. I slike tilfeller er det et vilkår at denne vertsforelderen har bodd i Norge minst 10 år. Videre bør den andre vertsforelderen være født og oppvokst i Norge. Eksempel: Tillatelse kan gis når au pairen er vietnamesisk, vertsfaren er av vietnamesisk opprinnelse og har bodd i Norge i minst 10 år, og vertsmoren opprinnelig er norsk.

Unntaksvis kan det også være aktuelt å innvilge når også den andre vertsforelderen har annen utenlandsk opprinnelse, forutsatt at denne er forskjellig fra au pairens og at vedkommende har bodd minst 10 år i Norge. Eks: tillatelse kan gis hvis au pairen er russisk, vertsmoren er av russisk opprinnelse og har bodd i Norge i minst 10 år, og vertsfaren er av filippinsk opprinnelse og har bodd i Norge i minst 10 år. 

I tilfeller der vertsfamilien kun består av én voksen person og barn, gis det som hovedregel ikke tillatelse dersom vertsforelderen er fra samme opprinnelsesland som au pairen.   

Begrensningene i forhold til hvilken opprinnelse vertsforeldrene kan ha, er gitt for å sikre au pairinstituttets formål. I helt spesielle tilfeller kan det etter en konkret helhetsvurdering være aktuelt å gi tillatelse selv om vilkårene knyttet til opprinnelsesland og botid ovenfor ikke er oppfylt. Det må da være overveiende sannsynlig at au pair instituttets formål vil bli ivaretatt, dvs. at kunnskap om norsk samfunn og språk vil bli formidlet. 
3.2.4. Kun én au pair ansatt og vertsfamiliens tilstedeværelse

En vertsfamilie kan bare ha én au pair ansatt om gangen. Det er videre et krav at vertsfamilien tilbringer tid med au pairen i det daglige. 

3.3. Krav til arbeidsforholdet 

Da formålet med et au pairopphold er kulturutveksling, og ikke arbeid, stilles det andre krav til lønns- og arbeidsvilkår, arbeidsgiver og bolig enn ved et normalt ansettelsesforhold, jf utlendingsforskriften §§ 2, 19 og 20. Vilkårene for et au pairansettelsesforhold er angitt nedenfor.

3.3.1. Konkret arbeidstilbud gitt gjennom obligatorisk standardkontrakt

Det må foreligge et konkret tilbud om arbeid, jf forskriften § 2 første ledd nummer 1. Det må tydelig fremgå for hvilken periode arbeidstilbudet er gyldig. Kontrakten gjelder fra au pairen får tillatelsen effektuert hos politiet.

UDIs standardkontrakt må benyttes, og skal undertegnes av au pairen og vertsforelderen/e. UDI godtar ikke andre kontrakter selv om innholdet tilsvarer standardkontrakten. Vertsfamilien og au pairen kan ikke inngå tilleggskontrakter som bryter med forutsetningene i standardkontrakten. Kontrakten er tilgjengelig på UDIs nettsider (www.udi.no), hos politiet og ved utenriksstasjonene.

Kontrakten er utformet i samsvar med arbeidsmiljøloven og ferieloven.  

3.3.2. Bestemt arbeidsgiver

Det må som hovedregel dreie seg om arbeid for én arbeidsgiver (vertsfamilie), jf forskriften § 2 første ledd nummer 3. Ved et au pairansettelsesforhold gjøres det unntak fra kravet om at arbeidsgiveren må ha foretningssted i Norge, jf forskriften § 2 første ledd nummer 1. En vertsfamilie anses derfor som arbeidsgiver i utlendingsforskriftens forstand. 
Tillatelsen knyttes til et bestemt arbeidssted, jf forskriften § 2 annet ledd. I praksis betyr dette at tillatelsen ikke gir adgang til å ta arbeid hos andre vertsfamilier, arbeidsgivere eller privatpersoner. Dette gjelder uavhengig av om annet arbeid er lønnet eller ikke. Dersom au pairen ønsker å skifte vertsfamilie, må han/hun fremme ny søknad om arbeidstillatelse. Se kapittel 6 ”Fornyelse av arbeidstillatelse som au pair”.

3.3.3. Arbeidstid

Arbeidstiden skal normalt ikke overstige 5 timer per dag og maksimalt være 30 timer i uken. Au pairen har ikke anledning til å arbeide utover dette. Det stilles altså krav om kortere arbeidsdag enn ved normale ansettelsesforhold. Eventuell barnpass om kvelden og/eller natten skal medregnes i arbeidstiden, selv om barnet sover.    

Au pairen skal ha fri minst 48 timer hver uke (friperiode), og som hovedregel aldri mindre enn 24 timer sammenhengende. Friperioden skal annenhver uke være en søndag. I tillegg skal au pairen ha fri annenhver helligdag og minst en fast ettermiddag per uke. Au pairen har rett til minimum 25 virkedager ferie hvert kalenderår. 

Au pairen skal ha tilstrekkelig tid til å delta i norskopplæring og fritidsaktiviteter, samt til å utvide sine kulturelle og faglige kunnskaper. I tillegg skal au pairen gis full anledning til å utøve sin religion. 

3.3.4. Arbeidsoppgaver

Utgangspunktet er at au pairen skal behandles som et familiemedlem og delta i vertsfamiliens daglige arbeidsoppgaver i hjemmet. Arbeidsoppgavene kan for eksempel bestå av lettere husarbeid, pass av barn og tilsyn med husdyr (hund, katt etc.) Gårdsarbeid er ikke omfattet her. Nattarbeid skal ikke inngå som en del av au pairens faste arbeidsoppgaver.
3.3.5. Norskkurs

Vertsfamilien skal betale for norskkurs for au pairen inntil et visst beløp. Krav til kursbeløpet fremgår av rundskrivets vedlegg 3. Vertsfamilien har selvsagt anledning til å betale for kurs utover beløpet angitt i vedlegget. Den som skal undervise au pairen i norsk skal som hovedregel ha faglig og pedagogisk kompetanse og undervisningen bør foregå ved etablert studieinstitusjon eller kurssted. 
3.3.6. Lommepenger/lønn og underhold  

Kravet til lønn og underholdskravet anses oppfylt dersom au pairen som et minimum er sikret fri kost og losji og mottar lommepenger/lønn som angitt i rundskrivets vedlegg 3, jf forskriften §§ 2 første ledd nummer 2 og 19. 
Beløpet for lommepenger/lønn skal oppgis i brutto (før skatt). Au pairer er skattepliktige og må skatte av inntekt over beløpet for frikortet. Dette gjelder også for mottak av kost og losji, hvor au pairen skal trekkes i henhold til Skatteetatens satser (for nærmere informasjon se www.skatteetaten.no). Au pairen har krav på feriepenger, jf ferieloven.
Dersom vertsfamilien skal betale for au pairens reise til og/eller fra Norge, bør dette fremgå av kontrakten (punkt 14), samt hvordan dette vil forholde seg ved en eventuell oppsigelse av arbeidsforholdet før kontraktens utløp.

3.3.7. Bolig

Søkeren må være sikret bolig (losji) i den tiden søknaden gjelder, jf forskriften § 20. Ved au pairansettelser er det i tillegg et krav at au pairen bor hos vertsfamilien i hele ansettelsesperioden og har eget rom. 

3.3.8. Eventuell oppsigelse/avskjed

Kontrakten kan sies opp av begge parter med en frist på minst én måned. Oppsigelsesfristen løper fra og med den dagen oppsigelsen kommer frem til den annen part.

Oppsigelsen skal være skriftlig. Vertsfamilien kan ikke si opp au pairen uten saklig grunn. Dersom au pairen krever det, skal vertsfamilien skriftlig oppgi de omstendigheter som påberopes som grunn for oppsigelsen. Au pairen plikter ikke å begrunne en oppsigelse.

Begge parter kan heve kontrakten med øyeblikkelig virkning (avskjedigelse) dersom den annen part har gjort seg skyldig i grovt brudd på sine forpliktelser etter kontrakten eller annet vesentlig mislighold av kontrakten.

Utlendingsmyndighetene anmoder vertsfamilien og au pairen om å melde fra til det lokale politidistriktet eller til UDI hvis kontrakten sies opp før utløpet av au pairens tillatelse. At kontrakten sies opp innebærer ikke at au pairen umiddelbart må forlate Norge. Se kapittel 8 om tilbakekall av arbeidstillatelse. 

3.4. Krav om å gjøre seg kjent med gjeldende rettigheter og plikter

UDI har utarbeidet et informasjonsskriv som sammenfatter au pairens og vertsfamiliens rettigheter og plikter i et au pairansettelsesforhold. Det er et vilkår at au pairen, vertsfamilien og eventuell formidlingsorganisasjon gjør seg kjent med innholdet i dette skrivet og undertegner det. Informasjonsskrivet er utgitt som vedlegg 2 til rundskrivet, og leveres sammen med søknaden, se punkt 5.4.2.

4. INNHOLD OG VARIGHET AV TILLATELSEN, JF  UTLENDINGSFORSKRIFTEN §§ 2 OG 15

Arbeidstillatelsen knyttes til et konkret arbeid hos en bestemt vertsfamilie, jf forskriften § 2 andre ledd. Stillingsbetegnelsen (au pair) og navnet på, samt adressen til vertsfamilien skal angis i vedtaket. Det skal presiseres at tillatelsen ikke gir adgang til å ta annet arbeid enn det som er angitt i vedtaket. 

Første gangs arbeidstillatelse gis normalt for ett år, jf forskriften § 15. Tillatelsens varighet settes likevel ikke utover arbeidstilbudets varighet. 

Arbeidstillatelse som au pair kan til sammen ikke gis for mer enn to år. Det skal fremgå av vedtaket om tillatelsen kan fornyes eller ikke. Videre skal det gå frem at tillatelsen ikke danner grunnlag for bosettingstillatelse, jf forskriften § 4a fjerde ledd.

5. SØKNADSPROSEDYRER, JF UTLENDINGSFORSKRIFTEN §§ 10 OG 11

5.1. Hvem kan fremsette søknad om arbeidstillatelse, jf forskriften § 11

5.1.1. Au pairen kan fremsette søknaden 

Det er au pairen som anses som søkeren av en arbeidstillatelse. Som hovedregel kreves det at au pairen selv fremsetter søknaden, jf forskriften § 11 annet ledd. 

5.1.2. Vertsfamilien kan fremsette søknaden 

Vertsfamilien kan søke om arbeidstillatelse på vegne av au pairen, jf forskriften § 11 fjerde ledd, jf punkt 3.3.2. Det er et vilkår at vertsfamilien har skriftlig fullmakt fra au pairen. Det godtas videre at en vertsfamilie med fullmakt fra au pairen, lar seg representere av en fullmektig, for eksempel ved at en advokat fremsetter søknaden på vegne av vertsfamilien. 

Selv om vertsfamilien fremmer søknad på vegne av au pairen, er det et vilkår at au pairen har undertegnet arbeidskontrakten og informasjonsskrivet. 

Søknaden fremmes via politiet i det distriktet der vertsfamilien er bosatt. Vertsfamilien må alltid opplyse hvor au pairen oppholder seg, samt oppgi en adresse der au pairen kan nås.

UDI presiserer at saksbehandlingstiden erfaringsmessig i mange tilfeller blir betydelig lenger når vertsfamilien fremmer søknaden fra Norge, enn hvis au pairen fremmer søknaden fra hjemlandet. Dette skyldes blant annet at politiet ikke har vedtaksmyndighet ved søknad om første gangs arbeidstillatelse som au pair. Alle slike søknader må derfor oversendes UDI for behandling. 

5.2. Hvor skal søknaden fremmes, jf forskriften §§ 10 og 11

5.2.1. Hovedregel: Søknaden fremsettes i au pairens hjemland 

I henhold til forskriften § 10 første ledd er det som hovedregel et krav at første gangs søknad om arbeidstillatelse må være gitt før innreise. Dette innebærer at søknaden må fremsettes gjennom norsk utenriksstasjon i det landet au pairen er borger av, eller gjennom norsk utenriksstasjon i det landet der au pairen har hatt arbeidstillatelse eller oppholdstillatelse de siste seks måneder, jf forskriften § 11 annet ledd. Dersom søknaden fremmes fra et annet land enn hjemlandet, må det dokumenteres at au pairen faktisk har hatt gyldig tillatelse i dette landet de siste seks månedene.   

Vilkåret om at au pairen ikke kan reise inn i Norge før arbeidstillatelse er gitt, gjelder også om au pairen bare skal feriere eller gjøre seg kjent med vertsfamilien før arbeidsforholdet begynner. Dersom au pairen reiser inn i Norge før tillatelse er gitt, vil søknaden som hovedregel avslås i medhold av forskriften § 10 sjette ledd. Det kan også være aktuelt å bortvise au pairen i medhold av utlendingsloven § 27 første ledd bokstav c. Au pairen må da etter utreise eventuelt fremme ny søknad gjennom norsk utenriksstasjon i hjemlandet. 

5.2.2. Unntak: Adgang til å søke om arbeidstillatelse fra Norge 

Det kan gjøres unntak fra hovedregelen om at tillatelse må være gitt før innreise, jf utlendingsforskriften § 10 annet til femte ledd.   

I henhold til forskriften § 10 annet ledd kan søkere med kompetanse som nevnt i forskriften § 3 annet ledd bokstav a (faglærte/spesialister) fremme søknad fra Norge, forutsatt at ett av følgende vilkår i tillegg er oppfylt: 

1) søkeren oppholder seg i riket med oppholds- eller arbeidstillatelse for tre måneder eller mer, 

2) søkeren er innvilget visum i tre måneder (besøksvisum), 

3) søkeren er innvilget visum for å søke arbeid for et kortere tidsrom enn tre måneder (jobbsøkervisum) eller 

4) søkeren har rett til tre måneders opphold i Norge uten tillatelse i henhold til forskriften §§ 7 eller 8. 

Med faglært/spesialist i forskriftens forstand menes en person som har fagutdanning som minimum tilsvarer treårig yrkesrettet utdanning på videregående skoles nivå, eller som har spesielle kvalifikasjoner som tilsvarer dette. Det vises for øvrig til UDIs Rundskriv 2006-01 om faglært/spesialist. Det vises også til UDIs Rundskriv 2002-001 om jobbsøkervisum og UDIs Rundskriv 2002-002 om adgangen til å søke arbeidstillatelse fra riket.   

Adgangen til å søke om arbeidstillatelse fra riket gjelder likevel ikke søkere som oppholder seg i Norge i forbindelse med søknad om asyl eller i påvente av utreise etter avslag på asylsøknad. 

Søknaden fremmes gjennom politiet i det distrikt der au pairen bor, jf. forskriften § 11 sjette ledd.

   

5.3. Gebyr, jf utlendingsforskriften § 197a

For å få behandlet en søknad om arbeidstillatelse som au pair må det betales et behandlingsgebyr når søknaden leveres inn. Gebyrplikten gjelder også borgere som er omfattet av EØS-avtalen og EFTA-konvensjonen når disse søker om arbeidstillatelse i henhold til forskriften § 4a annet ledd bokstav b. Utlendingsmyndighetene returnerer søknader der gebyret ikke er betalt.  

5.4. Krav til dokumentasjon

5.4.1. Søknadsskjema 

Søknad om arbeidstillatelse skal fremmes på UDIs skjema kalt Søknad om første gangs oppholdstillatelse eller arbeidstillatelse. Skjemaet er tilgjengelig på UDIs nettsider (www.udi.no), hos politiet og ved utenriksstasjonene. Søknaden må utfylles fullstendig og skal inneholde fotografi av au pairen og au pairens underskrift, jf forskriften § 11 første ledd. 

Dersom vertsfamilien fremmer søknaden på vegne av au pairen, erstatter skriftlig fullmakt fra au pairen, au pairens signatur i søknadsskjemaet.

5.4.2. Øvrig dokumentasjon

I tillegg til fullstendig utfylt søknadsskjema må følgende dokumentasjon vedlegges: 

· UDIs standardiserte arbeidskontrakt (se punkt 3.3.1)

· Informasjonsskriv om au pairens og vertsfamiliens rettigheter og plikter (vedlegg 2), (se punkt 3.4)

· Dokumentasjon på vertsfamiliens nasjonalitet (for eksempel kopi av deres pass)

· Kopi av au pairens pass. Passet må i alminnelighet være gyldig i minst to måneder ut over den tid tillatelsen blir gitt for, jf forskriften § 15 sjuende ledd. Hvis søknaden fremmes fra Norge må om mulig tidspunktet for innreise fremgå av dokumentet 

· Dersom søknaden er fremmet fra et annet land enn au pairens hjemland: dokumentasjon på at au pairen har hatt lovlig opphold i dette landet de siste seks månedene

· Dersom vertsfamilien kun består av en vertsforelder: dokumentasjon på hans/hennes omsorgsprosent for barnet/a

· Eventuell skriftlig fullmakt til vertsfamilien

· 2 passfoto 

· Kvittering/politiets eller utenriksstasjonens stempel for betalt gebyr

Dokumentasjonen må foreligge på norsk eller engelsk. Dokumenter på andre språk må oversettes av autorisert oversetter. 

Som hovedregel er det tilstrekkelig at kopi av dokumentasjonen innleveres. Det er da en forutsetning at originaldokumentene blir fremvist når søknaden fremmes.

5.5. Vedtaksmyndighet, jf utlendingsforskriften § 13

Første gangs søknad om arbeidstillatelse som au pair avgjøres av UDI.

5.6. Foreløpig tillatelse, jf utlendingsforskriften § 14

Når det er fulgt ordinær søknadsprosedyre og det er sannsynlig at søknaden vil bli innvilget, kan au pairen få foreløpig tillatelse til å tiltre arbeidet i påvente av den ordinære behandlingen av søknaden. Med å ha ”fulgt ordinær søknadsprosedyre” menes at søknaden er fremmet på lovlig måte, se punkt 5.1 og 5.2. Au pairen må anmode om foreløpig tillatelse. Politiet har myndighet til å innvilge foreløpig tillatelse når saksdokumentene befinner seg hos politiet. For øvrig har UDI vedtaksmyndighet. 

Nærmere retningslinjer er gitt i UDIs Rundskriv 2002-005. 

5.7. Utreiseforbud for filippinske au pairer

Filippinske myndigheter anerkjenner ikke au pairordningen, og ønsker ikke at deres borgere får utstedt arbeidstillatelse som au pair i Norge. Norske utlendingsmyndigheter forholder seg imidlertid til norsk lov, og kan ikke avslå eller nekte å behandle en søknad om arbeidstillatelse som au pair på bakgrunn av et annet lands lovverk. 

Dette betyr at filippinske borgere kan bli nektet utreisetillatelse fra hjemlandet selv om de har fått arbeidstillatelse som au pair i Norge. Norske myndigheter kan ikke bistå i saker der au pairen nektes utreise.

5.8. Søkere omfattet av overgangsreglene etter EØS-regelverket

Søkere fra de EU-landene som er underlagt overgangsreglene, jf utlendingsforskriften § 175 annet ledd, kan ikke få tillatelse som au pair i medhold av overgangsreglene. Overgangsreglene stiller som vilkår at søkeren som hovedregel må være tilbudt heltidsarbeid og at lønns- og arbeidsvilkårene ikke må være dårligere enn etter gjeldende tariffavtale, regulativ eller det som ellers er normalt for vedkommende sted og yrke, jf forskriften § 175 annet ledd, jf § 2. Overgangsreglene gir ikke anledning til å stille ytterligere krav til vertsfamiliens nasjonalitet og bruk av norsk språk i det daglige. Da overgangsreglene ikke kan sikre at formålet med au pairordningen blir ivaretatt og et ansettelsesforhold som au pair i utgangspunktet ikke fyller overgangsreglenes vilkår, behandles au pairsøknadene fra borgere underlagt overgangsreglene, etter forskriften § 4a annet ledd b.

6. FORNYELSE AV ARBEIDSTILLATELSE SOM AU PAIR, JF UTLENDINGSFORSKRIFTEN §§ 35 OG 42

6.1. Bytte av vertsfamilie
Så fremt au pairen har gyldig tillatelse, kan han/hun når som helst fremme søknad om tillatelse hos ny vertsfamilie. Slik søknad behandles etter reglene om fornyelse, jf forskriften § 42 første ledd tredje og fjerde punktum. 

6.2. Vilkår for fornyelse

Tillatelsen blir fornyet når vilkårene for arbeidstillatelse som au pair fortsatt er oppfylt, jf forskriften § 35 første ledd. Se kapittel 3 ”Vilkår for arbeidstillatelse som au pair”. Fornyet tillatelse kan likevel gis selv om au pairen på søknadstidspunktet er fylt 30 år. 

6.3. Søknadsprosedyrer ved fornyelse

Søknad om fornyelse fremmes på eget skjema kalt Søknad om fornyet arbeids- og oppholdstillatelse. Skjemaet er tilgjengelig på UDIs nettsider (www.udi.no), hos politiet og ved utenriksstasjonene. 

I tillegg til utfylt søknadsskjema må det vedlegges ny standard arbeidskontrakt undertegnet av au pairen og vertsfamilien. 

Ved bytte av vertsfamilie må vertsfamiliens nasjonalitet dokumenteres, og informasjonsskrivet om au pairens og vertsfamiliens rettigheter og plikter undertegnes av au pairen, vertsfamilien og eventuell formidlingsorganisasjon.

Søknad om fornyelse leveres til politidistriktet der au pairen bor, jf forskriften § 40 annet ledd. Det stilles som hovedregel krav til personlig oppmøte.

Også ved søknad om fornyelse skal det betales gebyr, jf forskriften § 197a. 

Au pair som søker om fornyelse av en arbeidstillatelse som au pair som fortsatt kan fornyes, kan få rett til fortsatt opphold på samme vilkår inntil søknaden er avgjort og har rett til dette dersom han/hun søker senest én måned før tillatelsen utløper, jf utlendingsloven § 11 tredje ledd, jf forskriften § 39 første ledd. 

Med at tillatelsen ”kan fornyes” menes her at maksimaltiden (to år) ikke er oppbrukt, jf utlendingsforskriften § 42 første ledd tredje punktum. 

Å ha rett til ”fortsatt opphold på samme vilkår” gir au pairen kun anledning til opphold på de opprinnelige vilkårene angitt i vedtaket for første gangs tillatelse. Det gir ikke au pairen anledning til å begynne å arbeide hos ny vertsfamilie før søknaden om fornyelse er avgjort.

6.3.1. Iverksettelse av avslag på søknad om fornyelse

Avslag på søknad om fornyelse av arbeidstillatelse som kan fornyes og som er fremmet senest én måned før tillatelsen utløper, kan ikke iverksettes før vedtaket er blitt endelig, jf utlendingsloven § 11 tredje ledd, jf forskriften § 39 første ledd annet punktum. Dette innbærer at au pairen ikke plikter å forlate Norge slik forutsatt i avslagsvedtaket, men fortsatt kan oppholde seg i landet inntil klagen er endelig behandlet av Utlendingsnemnda (UNE). 

Dersom au pairen søker fornyelse av en tillatelse som ikke kan fornyes, regnes denne søknaden som en ny første gangs søknad, jf utlendingsforskriften § 42 første ledd andre punktum. Au pairen vil som hovedregel ikke ha krav på utsatt iverksettelse ved avslag på slik søknad, jf utlendingsloven § 39 annet ledd. 

For øvrig kan iverksettelse av avslagsvedtak utsettes etter forvaltningsloven § 42, jf forskriften § 39 første ledd siste punktum.

6.4. Vedtaksmyndighet ved fornyelse, jf utlendingsforskriften § 41

Politiet kan behandle både søknader om fornyelse hos samme og hos ny vertsfamilie, så fremt det ikke er tvil om at vilkårene for fornyelse er oppfylt, jf forskriften § 41. Politiet har likevel ikke vedtaksmyndighet dersom au pairen skifter til en ny vertsfamilie der en eller begge vertsforeldrene har annet opprinnelsesland enn Norge. 

Dersom det ved bytte av vertsfamilie er mer enn halvparten igjen av au pairens opprinnelige arbeidstillatelse, bør denne tillatelsen tilbakekalles. (Se Kapittel 8 om tilbakekall av arbeidstillatelse). 

6.5. Varighet og innhold av fornyet tillatelse, jf utlendingsforskriften §§ 38 og 42
På samme måte som ved første gangs vedtak, skal vedtak om fornyelse knyttes til et konkret arbeid hos en bestemt arbeidsgiver (se Kapittel 4 om innhold og varighet av tillatelsen).
For fornyet tillatelse som gis før utløpet av tidligere tillatelse, gir vedtaksdato utgangspunkt for beregningen av tillatelsens varighet. Det samme gjelder når fornyet tillatelse søkes etter utløpet av den tidligere tillatelsen. For øvrig gir utløpet av den tidligere tillatelsen utgangspunkt for beregning av varigheten av fornyet tillatelse. Dette gjelder også selv om utlendingsmyndighetene først fatter vedtak etter at den tidligere tillatelsen har løpt ut. Au pairen har like fullt ikke anledning til å begynne å arbeide hos ny vertsfamilie før ny arbeidstillatelse eventuelt er gitt. 

Tillatelse som au pair kan gis for til sammen inntil to år. Varigheten av fornyet tillatelse settes likevel ikke utover arbeidstilbudets varighet. Dersom au pairen gis tillatelse slik at han/hun samlet får tillatelse i to år, må det fremgå av vedtaket at tillatelsen ikke kan fornyes.

7. KLAGE 

Avslag på søknad om arbeidstillatelse som au pair kan påklages etter reglene i forvaltningsloven kapittel 6. Det er au pairen selv som fremsetter klagen. Eventuelt kan vertsfamilien fremsette klagen dersom au pairen har gitt dem skriftlig fullmakt til dette.

Klagen skal leveres til den instans som underrettet au pairen/vertsfamilien om vedtaket (norsk utenriksstasjon eller politiet). Klagen skal ikke sendes direkte til UDI. 

8. TILBAKEKALL AV ARBEIDSTILLATELSE, JF UTLENDINGSLOVEN § 13

Arbeidstillatelse som au pair kan tilbakekalles dersom au pairen mot bedre vitende har gitt uriktige opplysninger eller fortiet opplysninger av vesentlig betydning for vedtaket eller dersom det for øvrig følger av alminnelige forvaltningsrettslige regler, jf utlendingsforskriften § 50. 

Vedtak om tilbakekall treffes av UDI. Før UDI fatter et vedtak om tilbakekall, skal utlendingsmyndigheten forhåndsvarsle om at tillatelsen vurderes tilbakekalt og gi au pairen anledning til å uttale seg om dette, normalt innen tre uker. Helt til uttalelsesfristen er utløpt, kan au pairen inngå kontrakt med en ny vertsfamilie og fremme ny søknad om arbeidstillatelse hos denne familien. 

I tilfeller der tillatelsen skal tilbakekalles fordi au pairen får tillatelse i en ny vertsfamilie før tidligere tillatelse er løpt ut, fatter imidlertid UDI vedtak om tilbakekall uten at det gis forhåndsvarsel, jf forvaltningsloven § 16 tredje ledd bokstav c.

